《夜饮慈云诸公索诗因成长篇》
宋代·陈著

世艳明灭萤尾光，客气腾跃烟中香。
烟消萤死竟何有，要知人事亦何常。
今夕何夕山中集，六客相对通肺肠。
樽中不问酒圣贤，得醉即是无何乡。
耳边鼓笛有自好，忽散而去何吾妨。
吾辈本非淫湎流，聊以寄意齐兴亡。
老禅知我酷信我，谓此非痴亦非狂。
呼童展纸快磨墨，听我趁笔穷夜长。
砉然一笑如梦觉，清风明月自有天文章。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。